SIRI จ่อเปิด 12 โครงการใหม่ใน H2/58 เผยเพิ่มเป้ายอดขาย Q2/58 เป็น 1.3 หมื่นลบ.
SIRI ปรับเพิ่มเป้ายอดขาย Q2/58 เป็น 1.3 หมื่นลบ. จากเดิมคาด 1 หมื่นลบ. เผยมีแผนเปิดตัว 12 โครงการใหม่ตามแผนใน H2/58
9 มิ.ย. 2558

นายเศรษฐา ทวีสิน กรรมการผู้จัดการใหญ่ บริษัท แสนสิริ จำกัด (มหาชน) หรือ SIRI เปิดเผยว่า บริษัทปรับเพิ่มเป้าหมายยอดขายในไตรมาส 2/58 เป็น 1.3 หมื่นล้านบาทจากเดิม 1 หมื่นล้านบาท หลังในช่วง 5 เดือนแรกปีนี้ประสบความสำเร็จจากการที่ลูกค้าให้การตอบรับโครงการที่อยู่อาศัยต่างๆของกลุ่มบริษัททั้งในกรุงเทพฯและต่างจังหวัดเป็นอย่างดี โดยเฉพาะโครงการ เดอะ โมนูเมนต์ สนามเป้า มูลค่า 1.5 พันล้านบาท และโครงการเดอะ ไลน์ จตุจักร-หมอชิต มูลค่าเกือบ 6 พันล้านบาท ซึ่งทั้งสองโครงการสามารถปิดการขายได้อย่างรวดเร็วภายในวันพรีเซลล์วันแรก
นอกจากนี้การเปิดการขายโครงการแนวราบต่างๆ อาทิ โครงการบ้านเดี่ยวระดับบน นาราสิริ ไฮด์อเวย์ที่ใกล้ปิดการขาย โดยมีจำนวนยูนิตที่ยังเปิดการขายอีก 2 ยูนิต, โครงการนาราสิริ บางนา ซึ่งมียอดขายไปถึงกว่า 70% รวมทั้งการจัดแคมเปญการตลาดต่างๆ ทั้งแคมเปญการตลาดโครงการคอนโดมิเนียมตากอากาศที่หัวหิน The Joy of Huahin และแคมเปญการตลาดโครงการแนวราบ Make It Yours ส่งผลให้ยอดขายรวมของบริษัทในช่วง 5 เดือนแรกสูงถึง 1.3 หมื่นล้านบาท
ส่วนการดำเนินงานในช่วงที่ผ่านมา ทำให้บริษัทเห็นถึงแนวโน้มการเติบโตของธุรกิจที่ชัดเจน โดยเฉพาะยอดขายในช่วงไตรมาส 2 ที่สามารถทำได้ถึง 10,000 ล้านบาท พุ่งสูงจากการสร้างยอดขายรายไตรมาสจากปีที่ผ่านมาซึ่งมียอดขายอยู่ที่ประมาณ 3,800 ล้านบาท เนื่องจากโครงการต่างๆของบริษัทได้รับความสนใจและตอบรับจากลูกค้าเป็นจำนวนมากทั้งชาวไทยและชาวต่างชาติ”นายเศรษฐา กล่าว
สำหรับแผนการดำเนินธุรกิจในช่วงครึ่งปีหลังนี้ บริษัทยังมีแผนการเปิดตัวโครงการใหม่อีก 12 โครงการ ตามแผนที่วางไว้ โดยแบ่งเป็น คอนโดมิเนียม 6 โครงการ และบ้านเดี่ยว 6 โครงการ โดยเตรียมเปิดการขายคอนโดมิเนียมใหม่ต่อเนื่องทันทีในเร็วๆนี้